b"\n_START_ARTICLE_\nM\xc3\xbcnchen\n_START_SECTION_\nNume\n_START_PARAGRAPH_\nNumele ora\xc8\x99ului provine de la M\xc3\xb6nch \xe2\x80\x9ec\xc4\x83lug\xc4\x83r, monah\xe2\x80\x9d (din latin\xc4\x83, monachus). Numele \xc3\xaen dialectul bavarez al limbii germane: Minga ['mi\xc5\x8ba].\n_START_SECTION_\nIstorie\n_START_PARAGRAPH_\nNumele ora\xc8\x99ului este legat de o colonie (\xc3\xaen locul numit Petersbergl) a unor c\xc4\x83lug\xc4\x83ri proveni\xc8\x9bi de la m\xc4\x83n\xc4\x83stirea Sch\xc3\xa4ftlarn. Nu se cunoa\xc8\x99te data exact\xc4\x83 a fond\xc4\x83rii a\xc8\x99ez\xc4\x83rii. Prima atestare documentar\xc4\x83 dateaz\xc4\x83 din 1158 sub \xc3\xaen latina medieval\xc4\x83 villa Munichen, \xc3\xaen timpul lui Henric Leul (Heinrich der L\xc3\xb6we), duce de Saxonia. O jum\xc4\x83tatate de secol mai t\xc3\xa2rziu localitatea a primit statut de cetate \xc8\x99i a fost fortificat\xc4\x83._NEWLINE_\xc3\x8en 1327 \xc3\xaentregul ora\xc8\x99 a fost distrus de foc, dar a fost reconstruit c\xc3\xa2\xc8\x9biva ani mai t\xc3\xa2rziu de Ludovic al IV-lea, \xc3\xaemp\xc4\x83rat al Sf\xc3\xa2ntului Imperiu Roman \xc3\xaen acel moment. Prima institu\xc8\x9bie academic\xc4\x83 a ora\xc8\x99ului, Academia Bavarez\xc4\x83 de \xc8\x98tiin\xc8\x9be, a fost fondat\xc4\x83 \xc3\xaen 1759._NEWLINE_\xc3\x8en 1806 a devenit capital\xc4\x83 a regatului Bavaria. \xc3\x8en anul 1818 sediul Episcopiei de Freising a fost mutat de la Freising la M\xc3\xbcnchen, iar Frauenkirche a devenit catedral\xc4\x83. \xc3\x8en 1826 universitatea din Ingolstadt s-a mutat la M\xc3\xbcnchen intitul\xc3\xa2ndu-se Universitatea din M\xc3\xbcnchen._NEWLINE_\xc3\x8en 1882 a fost introdus \xc3\xaen ora\xc8\x99 iluminatul electric. Inginerului Oscar von Miller, un pionier al energiei hidroelectrice, i se datoreaz\xc4\x83 \xc3\xaenfiin\xc8\x9barea Muzeului German din M\xc3\xbcnchen (Deutsches Museum), cel mai mare muzeu tehnico-\xc8\x99tiin\xc8\x9bific din lume._NEWLINE_M\xc3\xbcnchen a jucat un rol important \xc3\xaen perioada nazist\xc4\x83, fiind numit de Hitler \xe2\x80\x9ecapitala mi\xc8\x99c\xc4\x83rii (naziste)\xe2\x80\x9d (Hauptstadt der Bewegung). Dar a fost \xc8\x99i ora\xc8\x99ul unde Trandafirul Alb (Die Wei\xc3\x9fe Rose), un grup de studen\xc8\x9bi, a format o mi\xc8\x99care antinazist\xc4\x83 din iunie 1942 p\xc3\xa2n\xc4\x83 \xc3\xaen februarie 1943._NEWLINE_Ora\xc8\x99ul a fost lovit grav \xc3\xaen timpul celui de Al Doilea R\xc4\x83zboi Mondial, dar a fost reconstruit \xc3\xaen perioada postbelic\xc4\x83._NEWLINE_La M\xc3\xbcnchen s-au desf\xc4\x83\xc8\x99urat Jocurile Olimpice de var\xc4\x83 din 1972, ocazie cu care terori\xc8\x99ti palestinieni din organiza\xc8\x9bia Septembrie Negru au luat ostatici membri ai echipei olimpice a Israelului. O tentativ\xc4\x83 de salvare din partea poli\xc8\x9biei vest-germane a e\xc8\x99uat \xc8\x99i s-a soldat cu Masacrul de la M\xc3\xbcnchen, \xc3\xaen care \xc8\x99i-au pierdut via\xc8\x9ba ostaticii israelieni, cinci terori\xc8\x99ti \xc8\x99i un poli\xc8\x9bist._NEWLINE_Finala Campionatului Mondial de Fotbal din 1974 a avut loc tot la M\xc3\xbcnchen.\n_START_SECTION_\nObiective turistice\n_START_PARAGRAPH_\nMarienplatz (Pia\xc8\x9ba Sf. Maria), numit\xc4\x83 dup\xc4\x83 coloana cu statuia Fecioara Maria din centrul pie\xc8\x9bei, cu noua \xc8\x99i vechea prim\xc4\x83rie, atr\xc4\x83g\xc4\x83toare prin turnurile lor, \xc3\xaen turnul principal al prim\xc4\x83riei noi fiind ad\xc4\x83postit mecanismul cu statuete \xc8\x99i clopo\xc8\x9bei (Rathaus-Glockenspiel), un ceas ornat care mi\xc8\x99c\xc4\x83 figurine care reprezint\xc4\x83 scene medievale \xc8\x99i este ac\xc8\x9bionat la anumite ore. Peterskirche (biserica Sf. Petru) este cea mai veche biseric\xc4\x83 din centru. Totu\xc8\x99i catedrala Frauenkirche este cea mai faimoas\xc4\x83 biseric\xc4\x83 din centrul ora\xc8\x99ului, prin spectaculoasa sa arhitectur\xc4\x83 medieval\xc4\x83 (sec. XV). \xc3\x8en\xc4\x83l\xc8\x9bimea de 99 metri a celor dou\xc4\x83 turnuri a fost stabilit\xc4\x83 drept limit\xc4\x83, \xc3\xaencep\xc3\xa2nd din 2004, a \xc3\xaen\xc4\x83l\xc8\x9bimii noilor cl\xc4\x83diri ale ora\xc8\x99ului. O alt\xc4\x83 biseric\xc4\x83 impozant\xc4\x83 este Theatinerkirche, situat\xc4\x83 \xc3\xaen Odeonsplatz._NEWLINE_Capitala Bavariei are mai multe muzee de art\xc4\x83, printre care \xc8\x99i Alte Pinakothek, Neue Pinakothek, \xc8\x99i Pinakothek der Moderne cuprinse \xc3\xaen cartierul muzeal Kunstareal._NEWLINE_Alte atrac\xc8\x9bii turistice faimoase sunt Gr\xc4\x83dina Englezeasc\xc4\x83, un parc de mare dimensiuni din centrul ora\xc8\x99ului (conceput la \xc3\xaenceputul sec. XIX), devenit de c\xc3\xa2teva decenii faimos \xc8\x99i pentru practicarea nudismului liber \xc3\xaen partea cea mai central\xc4\x83 \xc8\x99i circulat\xc4\x83 a parcului; Palatul Nymphenburg cu parc, orangerii \xc8\x99i Muzeul de \xc8\x98tiin\xc8\x9be Naturale; Deutsches Museum (un celebru muzeu al tehnicii). Probabil cea mai faimoas\xc4\x83 atrac\xc8\x9bie a cet\xc4\x83\xc8\x9bii este Oktoberfest, o s\xc4\x83rb\xc4\x83toare a berii lung\xc4\x83 de dou\xc4\x83 s\xc4\x83pt\xc4\x83m\xc3\xa2ni de la sf\xc3\xa2r\xc8\x99itul lui septembrie \xc8\x99i \xc3\xaenceputul lui octombrie \xc3\xaen fiecare an._NEWLINE_Alte cl\xc4\x83diri celebre din M\xc3\xbcnchen sunt Frauenkirche (Catedrala Doamnei Noastre) \xc8\x99i Olympiaturm (Turnul Olimpic, un turn impozant, ceva mai scund dec\xc3\xa2t cel din Berlin, cu restaurant \xc8\x99i cu antene de transmisiuni radio \xc8\x99i TV) de l\xc3\xa2ng\xc4\x83 stadionul \xc8\x99i satul olimpic.\n_START_SECTION_\nEconomie\n_START_PARAGRAPH_\n\xc3\x8en M\xc3\xbcnchen \xc3\xae\xc8\x99i au sediile compania de asigur\xc4\x83ri Allianz AG (cea mai mare din Europa), concernul constructor de automobile BMW \xc8\x99i concernul de mecanic\xc4\x83, construc\xc8\x9bii de ma\xc8\x99ini \xc8\x99i eletronic\xc4\x83 Siemens AG.\n_START_SECTION_\nTransport \xc8\x99i administra\xc8\x9bie\n_START_PARAGRAPH_\nM\xc3\xbcnchen are un sistem public de transport dezvoltat, incluz\xc3\xa2nd metroul din M\xc3\xbcnchen (U-Bahn), trenul suburban (S-Bahn), tramvaiele \xc8\x99i autobuzele. Autoritatea local\xc4\x83 a transportului \xc3\xaen comun (tramvaie, autobuze, metrou \xc8\x99i sistemul S-Bahn) se nume\xc8\x99te M\xc3\xbcnchner Verkehrs- und Tarifverbund (MVV). Tot \xc3\xaem M\xc3\xbcnchen se afl\xc4\x83 \xc8\x99i sediul central al ADAC, cel mare mare club automobilistic din Germania.\n_START_SECTION_\nTransport aerian\n_START_PARAGRAPH_\nAeroportul din M\xc3\xbcnchen poart\xc4\x83 numele omului politic Franz Josef Strauss (CSU), prim-ministru al landului Bavaria \xc3\xaentre 1978-1988. Liniile de metrou S1 \xc8\x99i S8 fac leg\xc4\x83tura cu aeroportul._NEWLINE_Asigurarea cu ap\xc4\x83 potabil\xc4\x83 a ora\xc8\x99ului M\xc3\xbcnchen prin sisteme moderne de conducte s-a realizat relativ t\xc3\xa2rziu \xc3\xaen compara\xc8\x9bie cu celelalte ora\xc8\x99e germane mari. Orientarea de la \xc3\xaenceput spre surse de ap\xc4\x83 aflate la distan\xc8\x9b\xc4\x83, \xc3\xaen zon\xc4\x83 muntoas\xc4\x83, care a fost favorizat\xc4\x83 \xc8\x99i de pozi\xc8\x9bia geografic\xc4\x83 a ora\xc8\x99ului, a asigurat o calitate bun\xc4\x83 a apei (care are un con\xc8\x9binut foarte mare de calcar - ceea ce este tipic pentru regiunile vecine cu mun\xc8\x9bii Alpi)."